Drie in hof na moord op Duitse toerisJörg Schnarr (Foto: Twitter) Drie verdagtes wat in hegtenis geneem is in verband met die moord op ŉ Duitse toeris naby die Krugerwildtuin se Numbi-hek, sal tot volgende maand moet wag om om borgtog aansoek te doen. Napoleon Joseph Nyalunga (35), Marshall Cebo Mamba (38) en Bongumusa Fortune Matsane (25) het Dinsdag in die Kabokweni-landdroshof verskyn in verband met die moord op Jörg Schnarr (67). Die drie het in die hof verskyn vir hul formele borgtogaansoeke. Volgens brig. Selvy Mohlala, polisiewoordvoerder, was die verskyning egter net vlugtig aangesien die aansoeke nie kon plaasvind nie omdat hul regsverteenwoordiger reeds weg is voordat hulle in die hof verskyn het. Die drie verdagtes bly in aanhouding en moet weer op 16 Februarie in die hof verskyn. Maroela Media het vroeër berig Schnarr was op 3 Oktober verlede jaar as deel van ŉ toergroep van die Drakensberge na die Mdluli Safari Lodge in die Krugerwildtuin op pad, toe gewapende aanvallers hulle in ŉ lokval naby die Numbi-hek voorgekeer het. Hy het die motor bestuur en is deur sy motorruit geskiet.